google/wiki40b huggingface dataset:
Doug Martsch

Ungdomsår

Martsch vokste opp i Twin Falls i Idaho, der han midt på 1980-tallet stiftet sitt første band, Farm Days. Deretter slo han seg ned i Boise og dannet bandet Treepeople sammen med medlemmer av det nedlagte hardcore punk-bandet State of Confusion. I 1988 etablerte Treepeople seg i Seattle og fikk kontrakt med det uavhengige plateselskapet C/Z Records som de ga ut tre album og to EP-er for.

Built to Spill

Martsch gikk etter hvert lei av det omfattende turnéprogrammet til Treepeople, og i 1993 trakk han seg ut og flyttet tilbake til Boise. Han dannet snart den første utgaven av Built to Spill og fikk sitt kreative gjennombrudd med albumet There's Nothing Wrong with Love (1994). Bandet ga ut flere album på indie-lablene C/Z Records, Up Records og K Records, stort sett til god omtale, og i 1995 signerte Martsch en kontrakt med Warner Bros. som sikret dem mye kreativ frihet. Den allerede voksende tilhengerskaren ble enda større etter det første albumet på Warner Bros., Perfect from Now On kom ut i 1997.
Martsch opprinnelige tanke var at Built to Spill skulle bestå av en løst sammensatt og skiftende gruppe musikere, derav navnet. Musikken til Martsch er temmelig komplisert, så for å slippe gjentatte innøvingsperioder med nye musikere, ble bassisten Brett Nelson og trommisen Scott Plouf permanente medlemmer. Det første albumet der Built to Spill framsto som en kreativ enhet, Keep It Like a Secret (1999), ble møtt med entusiastisk omtale og var bandets første som havnet på bestselgerlistene.
Etter noen omskiftelige år albumutgivelser av noe varierende kvalitet, ga Martsch ut det blues- og folkpregede soloalbumet Now You Know (2002). Deretter gikk han og bandet inn i noen år uten albumutgivelser før de kom tilbake med gitaristen Jim Roth som fjerde medlem og vokalist/gitarist Brett Netson som assisterende musiker. Med dette mannskapet ga bandet i 2006 ut det kritikerroste albumet You in Reverse.

Musikkstil og ry

Doug Martsch opparbeidet seg et ry som en fremragende indierock-gitarist. På albumene arrangerer han intrikate og tette gitarteksturer, mens han på konsertene spiller røffe gitarsoli med brå og overraskende vendinger, noe som har gitt Built to Spill ry som et spennende og uforutsigbart liveband.
Som låtskriver blander Martsch ulike stiler som rock, pop, blues og folk. Låtene preges av melodifragmenter som brytes abrupt av og ofte går over i en ny seksjon uten at det tas hensyn til kontinuitet eller konvensjonelle regler.
Donner (månekrater)

Donner er et nedslagskrater på månen. Krateret befinner seg på månens bakside, rett nordøst for Mare Australe og bak månens sydøstlige kant. Det er et område som leilighetsvis kommer innenfor jordens synsvidde på grunn av gunstig librasjon, men krateret ses da fra siden, noe som gjør at mange detaljer forsvinner. Krateret er oppkalt efter den finske astronomen Anders Donner (1854–1938).
Navnet ble offisielt tildelt av Den internasjonale astronomiske union (IAU) i 1970.

Karakteristikker

Donnerkrateret har en lett erodert ytre rand, hvor det ligger atskillige små og meget små kratere langs kanten. Et par sammensluttede småkratere ligger over den sydlige rand og indre vegg. En kraterlignende landskapstrett fordypning med omtrent samme diameter som Donner er forbundet med den nordlige ytre rand. Strukturen langs den indre kratervegg er blitt glattet ut og avrundet etter i lang tid å ha vært utsatt for mindre nedslag.
Kraterbunnen er forholdsvis jevn, men merket av mange småkratere. En høyderygg danner en kurve i bunnens sydlige del og er forbundet med den indre vegg. Den er muligens en rest av randen av et lite krater.
Skolesjef

Skolesjef eller oppvekstsjef er en kommunal lederstilling med hjemmel i opplæringslovas § 13-1, som krever at kommunen skal ha «skolefagleg kompetanse i kommuneadministrasjonen over skolenivået». Funksjonen er obligatorisk, men stillingen kan ha andre navn (som f.eks. assisterende rådmann, kommunalsjef) og kan ha ansvar for andre fagområder i tillegg til opplæringslova.
En skolesjefs arbeidsoppgaver er å følge opp kommunens oppgaver som skoleeier i henhold til Opplæringslova. I dette ligger å sikre at skolene holder kvalitet i tråd med kommunens ambisjoner, som godt læringsmiljø og høyt læringsutbytte der barn og unge får utvikle seg både faglig, kulturelt og sosialt. I mange kommuner har stillingen også ansvar for barnehager og voksenopplæring.
Kilværfjorden

Kilværfjorden er et havområde i Vega kommune i Nordland. Fjorden ligger vest for Kilvær, som den er kalt opp etter, og strekker seg cirka 10 kilometer nordøstover til området vest for Skålvær.
Fjorden ligger i havgapet mellom alle holmene og småøyene nord for selve Vega og nordøst for Hysværet.
Gausdøl'n

Gausdøl'n er en lokalavis for Gausdal i Oppland. Den kommer vanligvis ut en gang i måneden.
Avisen i sin nåværende form ble grunnlagt i 1996, og videreførte navnet som også en tidligere lokalavis i Gausdal har hatt. Gausdøl'n er et rent privat foretak uten eiere fra næringsliv, kommune eller organisasjoner, men har et nært samarbeid med alle de nevnte partene.
Avisen sendes ut til alle husstander i kommunen, samt til abonnenter som er utenbygdsboende.
Redaktør er Olav Iverslien.
Gausdøl'n har hatt nettavis siden 2005.
Riddarhyttan

Riddarhyttan er et tettsted i Skinnskatteberg kommune i Västmanlands län i landskapet Västmanland i Sverige. I 2010 hadde tettstedet 431 innbyggere.
Tuberculancylistes

Utbredelse

Slekten er utbredt på Madagaskar.
Piffi

Piffi er en saltbasert krydderblanding. Krydderblandingen består blant annet av salt, chilipepper, løk, sort pepper og sellerifrø.
Piffi-krydder passer til for eksempel pommes frites, kylling, svin og flesk, til biff av okse og hamburger.
Christianskirken (Skien)

Historie

Etter brannen i 1777, hvor den gamle kirke brant ned, fikk professoren og arkitekten Jørgen Henrik Rawert i oppdrag å bygge en ny kirke. Christianskirken ble Rawerts første monumentalverk i Norge. Som forbilde til interiøret, har han brukt den 20 år eldre  kirken på Kongsberg.
Det tok over seks år å få bygget kirken. En fordobling av den antatte byggesummen, gjorde at mange av byens borgere var bekymret for at de aldri skulle komme til å få et nytt kirkebygg. Det ble derfor satt en stor innsamlingsaksjon i gang for å redde økonomien.

Bygning og inventar

Kirken var bygget som en korskirke med et massivt tårn som midtparti. Den hadde ikke spir, men derimot en tårnhatt kronet av et kors, og sitteplasser til 1176 besøkende. I kirkeskipet lå en rad av pulpiturer som alle vendte mot alter og prekestol. Der fantes vakre vinduer og hvite gardiner med røde frynser og dusker. Foran galleriene sås et gitterverk. Alter, alterbilde, prekestol og orgel var plassert over hverandre. Alterbildet, innkjøpt fra et tysk fyrstelig kabinett,  var et maleri forestillende Kristi nedleggelse i graven. Bildet er en kopi av et maleri av Michelangelo Merisi da Caravaggio, hvis original nå henger i den pavelige malerisamling i Roma. Kopien befinner seg i dag i Skien kirke.
På veggene fantes et maleri av Skien i brann og Skien gjenoppbygget. Der var også to våpenskjold, hvorav det ene med kongens monogram og det andre med byens våpen.

Brann

I 1886 brøt det igjen brann ut i byen, og kirken sto ikke til å redde. Døpefonten, laget av billedhuggeren Ole Henriksen ble dog sammen med de hellige kar, brakt i sikkerhet. Det ble også de to forgylte trefigurene Troen og Haabet – fremstillet av billedskjærer Jacob Christian Holler – sammen med det tidligere omtalte alterbilde.
Da brannen var slukket, ble det funnet stumper av smeltet og stivnet metall i ruinene. En av byens urmakere, N.P. Søgaard, fikk den idé å støpe en del av malmen om til smykker i form av små klokker. Et av disse smykkene sendte han til Henrik Ibsen.
Den danske presten Gustav Adolph Lammers var sterkt knyttet til Christianskirken i det gamle Skien. Ibsen, som brukte Lammers som rollemodell for Brand fikk stadfestet sin dåp i selvsamme kirke.
De to allegoriske trefigurene, ble i 2014 utlånt fra Telemark Museums kirkesamlinger, til Skien kirke. Her ble de midlertidig oppstillet på hver side av alteret.

Galleri
Trongfoss kraftverk

Trongfoss kraftverk er et planlagt elvekraftverk i Trongfossen i Namsen, Namsskogan kommune, Nord-Trøndelag. Nord-Trøndelag Elektrisitetsverk søkte i 2012 om å få bygge ut Trongfoss. Prosjektet var planlagt med en årsproduksjon på 140 Gwh. NVE frarådet konsesjon i sin innstilling til OED i mai 2014.
Inntaksdammen vil bli på toppen av Trongfoss, ved tettstedet Trones i Namsskogan kommune. Høyden på dammen er i søknaden satt til 7 meter og bredden 130 meter.

Miljøkonsekvenser

Det er vurdert til å bli store negative konsekvenser for landskapet  i konsesjonssøknaden. Ellers er konsekvensene for kulturmiljø, kulturminner, naturmiljø, friluftsliv og reiseliv vurdert til å bli liten til middels negative. 
Fylkesmannen sier i sin høringsuttalelse at det riktignok ikke er rødelistede arter i og ved vassdraget. Imidlertid er dette i henhold til den nye rødelista, og i 2006 var forekomstene av den spesielle laksebestanden i Namsen vurdert til å være en akutt truet bestand/populasjon. I DN-håndbok nr. 15 er namsblank vurdert til å være en fisk av svært stor nasjonal viktighet. Det spesielle med laksen her er at den ikke er anadrom (vandrer ut i havet), men at den holder seg i dette vassdraget. Dette betegnes som relik laks, og dette er ett av to steder i Norge med denne typen laks. 
Naturvernforbundet i Nord-Trøndelag har også vært i mot prosjektet, av hensyn til namsblank og andre miljøaspekter ved prosjektet
For andre forhold er konsekvensene i konsesjonssøknaden vurdert til liten negativ.
Ferdinand Laub

Liv og virke

Faren, fiolinisten og musikklæreren Erasmus Laub, gav den første musikkundervisningen. Den første egne offentlige konserten arrangerte Ferdinand Laub 27. februar 1842. I årene 1843–1846 studerte han ved konservatoriet i Praha, og 29. mars 1846 spilte han sammen med andre eksaminander for Hector Berlioz og Franz Liszt. Berlioz inviterte ham til Paris og deretter holdt Laub konserter i Wien, blant annet for keiser Ferdinand I av Østerrike. I 1851 deltok han i likhet med  Charles-Auguste de Bériot, Henri Vieuxtemps og andre ved den første verdensutstillingen der han ble feiret som en av verdens største virtuoser.  
Fra 1853 til 1855 fikk han på oppfordring av Franz Liszt posten som konsertmester i Weimar og ble utnevnt til kammervirtuos og æresborger av Sachsen-Weimar. Senere ble han konsertmester ved den prøyssiske hoffoperaen og utnevnt til prøyssisk kammervirtuos. De følgende årene, fra 1857 til 1865, reiste han, til dels sammen med den spanske sopranen Adelina Patti, på konsertreiser til Praha, Danmark, St. Petersburg, Tyskland, Belgia, Frankrike, Nederland, Norge og Sverige. I Göteborg 1860 traff han Bedřich Smetana og arrangerte to konserter sammen med ham.
Laub etterfulgte Josef Mayseder som østerriksk kammervirtuos i 1863. Tre år senere ble han utnevnt til professor ved konservatoriet i Moskva. Pjotr Tsjajkovskij kalte ham den største fiolinisten i verden og Laub var førstefiolinist ved premieren på Tsjajkovskijs første og andre strykekvartett. Den tredje strykekvartetten (1876) dediserte Tsjajkovskij ham posthumt.
Sykdom tvang Laub til å oppgi vervene i Moskva. Etter en mislykket kur i Karlovy Vary, begav han seg til  Merano men døde underveis. Han er gravlagt på Vyšehrad gravlund i Praha.
Laub skapte seg en navn også som konsertmester og musikkpedagog. Til elevene hørte blant andre Adolf Brodský, Jan Hřímal og sønnen Váša Laub.  I tillegg skrev han noen dikt.
Giacomo Bulgarelli

Landslaget

Han deltok i flere internasjonale turneringer for Italia. Han ble europamester i fotball i 1968.
Lillefot og vennene hans 2 – Den forbudte dalen

Handling

Det fortryllende eventyret fortsetter i den fredfylte grønne dalen, der dinosauren Lillefot og vennene hans bor og leker under foreldrenes vaktsomme øyne. Men når den ondskapsfulle Cera lokker dem med til Den forbudte dalen, havner de i alvorlig trøbbel.

Seriens filmer

01 I landet for lenge siden

02 Den forbudte dalen

03 Gleden Ved Å Gi

04 Reisen Gjennom Tåkeland

05 Den hemmelige øya

06 Hemmligheten om dinofjellet

07 Jakten på himmelstenen

08 Da isen kom

09 Reisen til det store hav

10 Den store utvandringen

11 Minisaurene kommer

12 Flygerens dag

13 Visdommens Venner
Hans Christian Lumbye

Bakgrunn

Lumbye ble født i København. Hans far, Rasmus Hansen Lumbye, var vaktmester og kom fra landsbyen Lumby litt nord for Odense. Moren var fra Malmö. Da faren flyttet rundt i landet til Randers og til Odense, fulgte sønnen med. I 1816, da Hans Christian var seks år, ble Rasmus Hansen forflyttet til Randers med sitt kompani. Det var vinter. På seilturen over Storebælt ble den lille gutten etter sigende syk og ble skadet på begge ører. Det skulle ha medført at han nesten mistet hørselen som eldre.
«Tidlig hadde han fått musikkundervisning, og hans talent for å skrive marsjer og småsanger hadde gitt seg til kjenne.»
I Randers lærte Lumbye å spille fiolin. I 1821, da han var 11 år, ble hans far forflyttet til Odense. Her lærte Lumbye å spille trompet og ble som 14-årig militærmusiker likesom Carl Nielsen ca. 50 år senere.

Komponist og dirigent

Lumbye ble musiker ved dragonene. Stadsmusikanten ble oppmerksom på hans musikalske evner og gav ham undervisning i teori, og han begynte på egen hånd å komponere små sanger og mardjer. I 1829 søkte han om å bli forflyttet til København. Han ble trompeter ved Hestgarden der. Når Lumbye hadde fri fra tjenesten i Hestgarden, spilte han til dans under Københavns privilegerte stadsmusiker, Carl Gottlob Füssel. Han fortsatte sin virksomhet som komponist, skrev en mengde dansemusikk og ble meget søkt som orkesterleder ved ball i den fornemme verden.
Lumbye skrev mer enn 700 komposisjoner. Hvor Strauss'ene og Lanner i Wien mest skrev valser, komponerte Lumbye også en mengde galopper, mazurkaer, polkaer og marsjer, i tillegg til noen lengre divertissementer og fantasier. Han komponerte også musikk til balletter på Det Kongelige Teater og musikk til skuespill, blant annet til skuespill av H.C. Andersen.
Lumbye var rask og aktuell. Han skrev musikk når det skjedde noe spennende nytt. Og han skrev musikk til ære for kongelige personer og andre, som han gjerne ville glede. Nesten hundre av hans melodier har jentenavn. Hans orkester hadde en spesiell besetning sammenlignet med et moderne orkester. Strykegruppen var ganske liten og blåsegruppen stor.
Musikkstykket over alle andre er «Champagnegaloppen», men også andre nummer av den lange rekke spilles og huskes i dag. «Drømmebilleder», «Koncertpolka for 2 fioliner» (urfremført av hans to sønner), «Københavns Jernbanedampgalop», «Krolls Balklange», «Amelie-vals», «Salut for August Bournonville», «Brittapolka» og «Columbine polka mazurka». Lumbye bidro med deler av musikken til August Bournonvilles balletter, f.eks. finalemusikk til ballettene Napoli (1842) og Livjægerne paa Amager (1871).

Kulturkanonen

Tre galopper: «Telegraph-Galop», «Champagnegaloppen» og «Kjöbenhavns Jernbane-Damp-Galop» er tatt opp i den danske Kulturkanonen.
Willy Telavi

Bakgrunn

Telavi er utdannet i rettsvitenskap fra University of the South Pacific i Fiji og har mastergrad i internasjonal ledelse fra Northern Territory University i Australia. Han arbeidet først i Tuvalus politistyrke og ble i 1993 landets politisjef, en stilling han hadde fram til 2009.

Politisk virke

I 2006 ble Telavi innvalgt i parlamentet for valgkretsen Nanumea. Han ble deretter innenriksminister i den nye regjeringen som ble dannet etter valget. Telavi ble gjenvalgt til det femten mandaters store parlamentet i september 2010. Han fortsatte i ministerposten, men trakk sin støtte til statsminister Maatia Toafa. Den 24. desember 2010 ble han selv valgt til landets statsminister, etter at den sittende regjeringen hadde blitt felt av et mistillitsvotum.
Den 1. august 2013 ble Telavi avsatt av generalguvernør Iakoba Italeli, som utnevnte opposisjonsleder Enele Sopoaga som sjef for et forretningsministerium. Dette kom som svar på Telavis planer om å avsette generalguvernøren. Radio Australia beskrev situasjonen som en konstitusjonell krise. Parlamentet, som Telavi tidligere hadde nektet å sammenkalle, vedtok 2. august mistillit mot Telavi.
Konkurrens

Konkurrens er en juridisk betegnelse som brukes i flere betydninger. I formueretten er konkurrens sammenstøtet mellom flere rettigheter i samme formuesgode. I strafferetten skilles det tradisjonelt mellom realkonkurrens og idealkonkurrens. Realkonkurrens betegner det tilfelle at flere straffbare forhold kommer under pådømmelse samtidig. Idealkonkurrens betegner ett faktisk forhold som dekkes av flere straffebud, eller flere ganger av ett straffebud.
NM i bryting 2005

NM i bryting 2005 ble arrangert i Notodden Idrettshallen den 19. mars 2005. Arrangør var SK Snøgg. Kongepokalene ble vunnet av Stig-André Berge og Gudrun Anette Høie.
NHO Mat og Bio

Historie

Foreningen ble etablert 10. april 1991 som Kjøttindustriens Fellesforening (KIFF), med utgangspunkt i felles arbeidsgiver-/tariffspørsmål for henholdsvis kjøttsamvirket (Gilde Norsk Kjøtt) og privat kjøttbransje (ved KLF). Over tid sluttet andre landbruksbaserte bransjer seg til foreningen, først på fjørfesiden og senere korn-/kraftfôrbransjen. 
Våren 2008 ble det inngått en samordningsavtale med Skogbrukets Landsforening (SL), og som kombinert med øvrig utvikling i medlemsmassen, ledet til dannelsen av NHO Mat og Bio 30. april 2008. Våren 2009 ble det inngått en samordningsavtale også med Norkorn.

Medlemmer

Foreningen hadde nærmere 400 medlemmer, med i alt 12.000 årsverk bak seg. Hovedtyngden av medlemmene kom fra henholdsvis kjøtt- og fjørfebransjen, korn- og kraftfôrbransjen og skogbransjen. Det er imidlertid også medlemmer innen annen landbruksbasert virksomhet.
Foreningen karakterisertes av at den som eneste landsforening i NHO-fellesskapet omfatter både aksjeselskap (AS), samvirkebedrifter (SA/BA) og enkeltpersonforetak. Foreningen har et tett samarbeidsforhold til de tilknyttede bransjeorganisasjoner både på AS- og BA-siden; Kjøtt- og fjørfebransjens Landsforbund (KLF), Norges Skogeierforbund, Norskog, Norkorn, Nortura og Felleskjøpet Rogaland Agder (FKRA).
Skihopping i Tyrkia

Tyrkia har lenge hatt internasjonale deltakere i alpint og langrenn, dog uten å markere seg på resultatlistene, men er på 2000-tallet en ny nasjon innen internasjonal skihopping. Vinter-universiaden 2011 og junior-VM for nordiske grener 2012 ble arrangeret i Erzurum, og til disse mesterskapene ble det bygget en rekke nye idrettsanlegg i og ved byen, deriblant et topp moderne skihoppanlegg. Tyrkia har også etablert et landslag i skihopping.
Den første hoppbakken i Erzurum ble bygd i 1944, og i noen år deretter var skihopping en populær sport i området. Etter en tid forfalt imidlertid bakken, og lite skjedde fram til byen ble tildelt vinter-Universiaden 2011. Til Universaden i Erzurum er det bygd et anlegg med hoppbakker i størrelse K125, K95, K65, K40 og K20. Hoppanlegget ble innviet med renn i kontinentalcupen i kombinert og spesielt hopp i desember 2010.
Sommeren 2014 ble hoppanlegget med alle de fem hoppbakkene sterkt skadet av jordras. Tyrkiske myndigheter har imidlertid bestemt at anlegget skal bygges opp igjen. Bakkene er per mars 2017 i bruk igjen.
Tyrkias første internasjonale skihopper var Barış Demirci, som deltok i kontinentalcupen og FIS-cupen i 2006 og 2007. Han har tyrkisk far og fransk mor, og bor i Courchevel i Frankrike. Demirci var på det franske juniorlandslaget fra 2000 til 2003, men gikk over til å representere Tyrkia i 2005. Siden 2009 har tyrkiske juniorhoppere deltatt i kontinentalcupen, FIS-cupen og junior-VM. Samet Karta tok den første tyrkiske seieren i et internasjonalt hopprenn da han vant et FIS-cuprenn i Brattleboro i USA 15. februar 2015. Under VM på ski 2017 i Lahtis, Finland deltok Fatih Arda İpcioğlu i både normalbakke og storbakke, men klarte ikke å kvalifisere seg. Han hoppet i kvalifiseringen til verdenscupen og Raw Air på Lillehammer 13. mars 2014, og ble med det første tyrkiske skihopper som deltok i verdenscupsammenheng.
Aktivering

Aktivering er et regnskaps- og skattebegrep som viser til at anskaffede gjenstander føres som eiendeler (et aktivum) i balansen i stedet for å kostnadsføres.
Når anskaffelsen av en gjenstand ikke direkte kan føres som kostnad  i anskaffelsesåret, heter det at det foreligger aktiveringsplikt for gjenstanden. Skillet mellom aktiveringsplikt og direkte fradragsrett går som oftest ved om det har foreligget et ombytte av formuesverdi eller om det foreligger en økonomisk oppofrelse. For eksempel vil innkjøp av et skip føre til aktiveringsplikt, da man har formuesverdi i skipet. Oppofrelsen vil da skje gradvis ettersom skipet forfaller eller blir utrangert.

Små foretak

Små foretak kan velge å legge de skattemessige kriteriene til grunn ved aktivering, ved å kostnadsføre varige driftsmidler med en inngangsverdi på under 15 000 kr og levetid på under 3 år.
Ved vurderingen av anskaffelsesbeløpet i forhold til grensen på kr 15 000, er det viktig å se produkter som er relatert til hverandre under ett. Dette selv om de kommer på forskjellige fakturaer.
Supersonic Wave Engine

Supersonic Wave Engine (SWE) («Supersonisk bølge-motor») er en type forbrenningsmotor under utvikling (2010) med vesentlig høyere virkningsgrad enn dagens forbrenningsmotorer. Motoren omformer forbrenningsenergien til elektrisk energi ved en høyfrekvent lineær bevegelse. Den forventes å gi mindre utslipp og inneholder få bevegelige deler.

Funksjonsprinsipp

Dagens bensin- og dieselmotor er er bygget opp med en eller flere sylindere med stempler som får en veivaksel til å rotere mens gassturbiner er bygget opp med skovler som alle er montert på en felles roterende aksel. Den produserte kraften tas ut direkte som mekanisk energi eller som en skyvkraft. Denen type mototorer er alle basert på en forbrenning som skjer ved hastigheter under lydhastigheten, ved deflagrasjon.
Supersonic Wave Engine er bygget opp rundt en høyfrekvent lineær bevegelse som driver en elektrisk generator. I et forbrenningskammer skapes en puls med en frekvens på 50Hz idet brennstoffet detonerer. Gassen i forbrenningsrommet trenger ikke kompresjon som i en ottomotor eller turbin. Per i dag (2010) eksperimenteres med et trykk på 1,5 bar. Detonasjonen er kraftig, men bevegelsen er liten og stempelet beveger seg bare 2-3 mm. Stempelet kan derfor trolig erstattes av en membran. Bevegelsen fra stempelet overføres til et system av oscillerende masser og fjærer som igjen driver en lineær generator. En forventer en virkningsgrad i størrelsesorden 40-45% med tilsvarende mindre drivstofforbruk og forurensning. Aktuelle drivstoff er naturgass, metan, biogass og hydrogen.

Omtale

Det internsjonale energibyrået IEA mener at verden trenger en vesentlig reduksjon av utslipp av CO₂, noe som vil kreve vesentlig mer effektive forbrenningsmotorer.WWF ser på SWE som et mulig betydelig teknologisk fremskritt.
Diadelioides

Utseende

Middelsstore, slanke, matte, gråbrunlige trebukker. Antennene er omtrent så lange som kroppen. Pronotum er nærmest tønneformet, med en kort tann midt på hver side. Dekkvingene er jevnbrede med svakt markerte "skuldre".

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Slekten er utbredt i Vest- og Sentral-Afrika.
Sigalphinae

Utseende

Middelsstore snyltevepser (kroppslengde gjerne 8-10 millimeter), store til Braconidae å være. Overflatisk ligner de mer på praktvepser (Ichneumonidae) enn på typiske Braconidae. Bakkroppen er klubbeformet. På farge er de svarte, gjerne med mer eller mindre rødlig bakkropp.

Levevis

De er parasitoider. De artene der biologien er kjent angriper larver av sommerfugler.

Utbredelse

Gruppen er representert i alle verdensdeler men mangler i kalde områder.